Jong vrou twee keer in kop geskietArgieffoto Die polisie in Welkom in die Vrystaat het ŉ beroep op inwoners gedoen om hulle by te staan nadat ŉ jong vrou se liggaam onder ŉ boom in die dorp gevind is. Kapt. Stephen Thakeng, polisiewoordvoerder, het gesê die vrou, wat as Nthabiseng Mokeki (19) geïdentifiseer is, se liggaam is op 3 Augustus omstreeks 12:00 onder ŉ boom by die sirkel van Macbeth- en Longstraat gevind. Sy het twee skietwonde aan haar kop gehad. “Die oorledene is die laaste keer lewend gesien toe sy vroeër die dag teen 01:00 ŉ oproep ontvang het, waarna sy aan haar huismaats gesê het dat sy uitgaan,” het Thakeng gesê. Die motief vir die moord is onbekend. Die polisie se moordeenheid ondersoek die saak en volg alle leidrade op. Enigiemand met inligting wat die polisie in hul ondersoek kan bystaan, word versoek om ao. Dylan Saayman by 084 687 3014 te bel.